Verdagtes vas ná moord op Worcester-juwelierCharl Munnik (Foto: Facebook) Drie verdagtes is sedert die moord op Charl Munnik (44), die eienaar van Munnik Juweliers in Worcester in die Wes-Kaap, vasgetrek. Volgens kol. Andrè Traut, woordvoerder van die polisie, is een van dié drie verdagtes vrygelaat en die ander twee sal na verwagting Woensdag in die landdroshof in Worcester verskyn. “Meer inhegtenisnemings word binnekort verwag,” het Traut aan Maroela Media gesê. Soos vroeër berig vier gewapende mans het Vrydag omstreeks 09:30 die juwelierswinkel in Hoogstraat in Worcester betree. Hulle het ’n personeellid in die winkel met vuurwapens gedreig. Munnik, die eienaar van die winkel en ook ’n bekende sakeman op die dorp, is tydens die rooftog noodlottig gewond. Die verdagtes het van die toneel af gevlug met ’n onbekende bedrag geld. ’n Saak van moord en sakeroof word ondersoek.